Aeronaut - Vikipeedia, vaba entsüklopeedia

# Aeronaut

### Allikas: Vikipeedia

Aeronaudi angaar ja lennukid Junkers F.13 ning Sablatnig P III Lasnamäe lennuväljal 1925. aastal.

Eesti Õhusõidu aktsiaselts Aeronaut oli Eesti lennukompanii, mis tegutses aastatel 1921–1927. Aeronaut asutati 22. märtsil 1921 Robert Holsti ja Jakob Tillo eestvedamisel. Uue aktsiaseltsi põhikapital oli 10 000 000 marka, mis koguti eraisikute ja ettevõtete annetustena.

Reise alustatati liisitud Sablatnig P III lennukiga 29. juulil 1921 postilennuga Tallinnast Helsingisse. 1922. aasta juuli lõpus ostis Aeronaut Sablatnig Flugzeugbault miljoni marga eest kaks LVG C.V ja ühe Sablatnig P III lennuki. Augustis valmis esimene kuuest Dvigateli tehastes litsentsi alusel ehitatud Sablatnig P III lennukist, ülejäänud said valmis järgmisel kuul. Ühtlasti avati 31. augustil Junkers F.13-ga Tallinna-Riia lennuliin.

1923. aasta 9. veebruaril algasid regulaarsed postilennud Soome. Lennud toimusid igal teisipäeval ja reedel. Aprillis ostis Aeronaut Saksamaalt Soome-liinile kaks Junkers F.13 tüüpi vesilennukit, kasvatades lennupargi 11 masinani.

Mai teisel poolel 1924 pikendas Aeronaut Tallinna-Riia liini läbi Meemeli Königsbergini. Päevas toimus üks lend, mis kestis koos vahepeatustega 7 tundi ja 15 minutit.

11. aprillil 1927 lõpetas Aeronaut segaste rahaasjade tõttu oma tegevuse. Viis päeva hiljem vallandati terve personal ning järgmise aasta aprilli alguses Aeronaudi varad likvideeriti.

Välja otsitud andmebaasist "http://et.wikipedia.org../../../a/e/r/Aeronaut.html"

Kategooriad: Lennundus | Eesti lennundus | Lennufirmad

##### Views

- Artikkel
- Arutelu
- Viimane redaktsioon

##### Otsi